text: Grænseforeningen får ny formand
  28 november 2016 kl. 12.14
  Jens Andresen afløser Mette Bock som formand for Grænseforeningen.
  Jens Andresen bliver ny formand i Grænseforeningen efter Mette Bock, som forlader formandsposten for at blive ny kulturminister. Det oplyser grænseforeningen.  
  Jens Andresen har siden 2005 været næstformand i Grænseforeningens bestyrelse.
  Foreningen arbejder for at fortælle danskerne om det danske mindretal syd for grænsen.
  Jens Andresen siger til TV SYD, at hans væsentligste opgave bliver at fortsætte foreningens arbejde med at oplyse danskerne om, at Danmark ikke kun går til grænsen, men ned i Sydslesvig, fordi der bor 50.000 mennesker der, som føler sig danske, selv om de er tyske statsborgere.
  - Vi skal fortsætte med tiltag som f.eks. den nye forening for unge i Grænseforeningen.Den har på kort tid fået 300 medlemmer, det er flot, siger Jens Andresen.
  Jens Andresen, ny formand for Grænseforeningen: "- Min prioritet er nye fortælleformer til danskerne om alt det gode, som grænselandet kan"
  - Min prioritet er nye fortælleformer til danskerne om alt det gode, som grænselandet kan,  og jeg vil meget gerne styrke det dagligdags samarbejde hen over grænsen bl.a. på sundhedsområdet men også på andre, siger Jens Andresen til TV SYD. 
  -Og hver dag kører mere end 10.000 mennesker over grænsen for at tjene deres løn i Danmark. De møder danskerne og dansk kultur. Det møde skal være det bedst mulige,  siger Jens Andresen til TV SYD.
  Jens Andresen:
  Næstformand i Grænseforeningens bestyrelse siden 2005. Uddannet cand.agro., tidligere landmand og taksator ved et forsikringsselskab. Har bl.a. været Venstre-medlem af Sønderjyllands Amtsråd, Region Syddanmark og kommunalbestyrelsen i Tønder Kommune og formand for det grænseoverskridende samarbejde, Region Sønderjylland-Slesvig. Er i dag bestyrelsesformand på Højskolen Østersøen, Kulturelt Forum i Tønder Kommune og Museum Holmen i Løgumkloster.Bor i Løgumkloster.
  
  